hu hu ms hu hu hu hu hu hu hu hu fr hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu en en hu es es hu hu en hu hu en hu hu hu hu
Története | Táti Német Nemzetiségi Fúvószenekar
Újságcikkek (Dolgozók Lapja, 24 Óra, Táti Walzer)
Tátnak már az előző századfordulón volt zenekara. 1930-ban került élére, képzett zenész, a perbáli Pregítzer Mátyás személyében. Később őt a táti Keil Mihály követte, aki 1960-ig, a zenekar feloszlásáig dirigálta az együttest. A feloszlásra az akkori helyi vezetés támogatásának hiánya miatt került sor. Amikor kimondták a feloszlást, a zenekar öt régi tagja a sok évtizedes kottákat ládákba csomagolta és titkos helyre elzárta. Megegyeztek abban, hogy csak akkor nyitják ki ezeket, ha azt látják, hogy a táti dalok tolmácsolására alkalmas zenekar alakul a faluban. A Hazafias Népfront Nagyközségi Bizottsága (Rózsavölgyi Károly titkár), a Petőfi Sándor Művelődési Ház (Kátai Ferencné igazgató) hosszas szervező és előkészítő munkájának és a Nagyközségi Közös Tanács (Prohászka Tibor tanácselnök) támogatásának is köszönhető, hogy a 25 évig lezárt ládák az „ötök” egyikének, Hauber Ferencnek a padlásáról lekerültek és megnyíltak.
Az 1985. október 1-én megalakult Német Nemzetiségi Fúvószenekar karmestere Bulhardt Vilmos (Dorog, 1923.10.09. – Dorog, 1988.01.08.) volt, aki a régi kottákban őrzött dallamokat a 27 tagú zenekar hangzásának megfelelően átírta. Táton és a környező településeken lakó zenészek fő feladatuknak a német nemzetiségi zenekultúra ápolását, a mai német zeneszerzők műveinek bemutatását, a lakosság szórakozási igényeinek magas szintű kielégítését tekintették és tekintik ma is. A zenekar első minősítésére 1985. december 15-én, önálló hangverseny keretében került sor, ahol a zsűri „Aranydiploma” minősítéssel jutalmazta az együttest.
Bulhardt Vilmos 1988. január 8-án bekövetkezett halála után Fódi János vette át a zenekar irányítását. Az 1989. március 8-i minősítő hangversenyen a Balázs Árpád zeneszerző vezette zsűri a zenekarunkat a nemzetiségi együttesek kategóriájában, az országban elsőként „Kiemelt Aranydiploma” minősítéssel jutalmazta. 1991-ben, a Pilisvörösváron megrendezett VIII. Országos Német Nemzetiségi Fúvószenekari Fesztiválon a fúvószenekarunk kiemelt második helyezést ért el. Az együttesünk megkapta a Magyarországi Németek Szövetségének különdíját is.
1995. szeptember 27-én a fúvószenekar tagjaiból megalakult a Táti Német Nemzetiségi Fúvószenekari Egyesület. Karmesterünk ettől kezdve több mint 20 éven át Zagyi István volt.
A zenekarnak nagyon sok hazai és külföldi szereplése volt. Hazaiak közül kiemelkednek a Megyei Nemzetiségi Hét nyitórendezvényei, a Budapesti Országos Svábbálok, fúvószenekari szemlék és találkozók, nemzetiségi fesztiválok. Az együttes fontos szerepet tölt be Tát Város zenei-kulturális életében. Állandó résztvevői vagyunk a helyi ünnepségeknek, rendezvényeknek. A már hagyományos Újévi hangversenyeink során mindig kicsinek bizonyul a Táti Kultúrház.
A legkiterjedtebb és legrégebbi baráti kapcsolata a zenekarnak Németországban van. 1986-tól kezdődően hétszer voltunk a bajorországi Schrattenbachban. A Musikverein Schrattenbach tagjai szintén hétszer szerepeltek Táton. Zenészbarátaink fúvószenekara a megalakulásának 175. évfordulóját ünnepli 2019-ben. Ebből az alkalomból Schrattenbachban rendezték meg júliusban a 47. Területi Zenekari Fesztivált (Bezirkmusikfest), melyre a meghívást örömmel elfogadtuk.
Zagyi István magas szintű szakmai irányításával a fúvószenekar 2000-ben, nemzetiségi kategóriában ismét “KIEMELT – ARANY” minősítést kapott a neves szakemberekből álló zsűritől (Dohos László, Auth Henrik és Sánta Ferenc).
Nagy sikerrel szerepelt vezetésével a fúvószenekarunk külföldön is.  Az espoo-i polgármester meghívására 1997-ben Finnországban jártunk.
2004-ben Dél-Tirolban, a St. Leonhard településen megrendezett Grand Prix versenyen az előkelő harmadik helyezést ért el irányításával a fúvószenekarunk.
2006-ban a Sliemai Filharmónia Társaság meghívására az Európai Unió legkisebb tagállamában, a csodálatos szépségű Máltán vendégszerepeltünk a mazsorett csoporttal együtt.
2010-ben szintén a mazsorett csoporttal közösen az olaszországi Magione-ba utaztunk.
A fúvószenekar 2006-ban kapott először meghívást Bad Schlemaba, az Európai Fúvószenekari Fesztiválra.  Minden évben 12 országból egy-egy zenekart hívnak meg. Legutóbb 2015 szeptemberében öregbítettük Tát és Magyarország hírnevét a 4000 fős sátor színpadán. Az együttesünk eljutott Zagyi István dirigálásával Tát testvértelepüléseire (Buseckbe, Ebedre, Kaplonyba, Mollnba) is.
2016 júliusában Székelyföldre utaztunk. A Székelyudvarhely mellett található Farkaslakán adtunk nagysikerű önálló hangversenyt.
2018-ban részt vettünk a Horvátországban megrendezett kétnapos II. Adriatic Dance and Music Fesztiválon.  Július 13-án a Krk sziget központi tengerpartján, másnap pedig a Kvarner-öbölben található Novi Vinodolski népszerű üdülőhelyen szerepeltünk nagy sikerrel.
A baráti zenekarok fogadásán túl, a Táton működő Musik-Land Utazási Iroda felkérésére Európa 15 országából, valamint az USA-ból, Kanadából és Ausztráliából érkező fúvószenekarokkal adtunk közös hangversenyt.
Fúvószenekarunk a külföldi vendégszerepléseivel és a külföldi zenekarok fogadásával hozzájárul a népek közötti kulturális- és emberi kapcsolatok erősítéséhez, a nemzetiségi lakosság úgynevezett „híd” szerepének minél hatékonyabb megvalósításához.
A Táti Német Nemzetiségi Fúvószenekar 2016. június 30-án felvételt nyert a Komárom-Esztergom Megyei Értéktárba.
A VOSZ Komárom-Esztergomi Megyei Szervezete kuratóriumának döntése alapján a Táti Német Nemzetiségi Fúvószenekar zeneművészet kategóriában elnyerte a 2017. évi Komárom-Esztergomi Megyei Príma Díjat. A több mint három évtizedes kulturális tevékenységünkkel kiérdemelt elismerést szeptember 22-én, Dr. Völner Pál országgyűlési képviselő, az Igazságügyi Minisztérium államtitkára adta át a tatabányai Jászai Mari Színházban megrendezett Díjátadó Gálaesten.
A fúvószenekar jelenlegi művészeti vezetője Szladik Tibor zenetanár. Ő 2016. január 10-én, a hagyományos Újévi koncerten vette át a karmesteri pálcát Zagyi Istvántól, aki 2016. május 15-én kapta meg Tát Város Pro Urbe kitüntetését.
Bulhardt Vimos: 1985 – 1988.
Fódi János: 1988 – 1995.
Zagyi István: 1995 – 2016.
Rózsavölgyi Károly: 1985 – 1995.
Bohner Antal: 1995 – 2001.
Kátai Ferencné: 2001 – 2015.
Rózsavölgyi Károlyné: 2015 – 2019.
Dizájn: Elegant Themes | Motor: WordPress